text: ДЕЛЕГИРАН РЕГЛАМЕНТ (ЕС) 2015/97 НА КОМИСИЯТА
  от 17 октомври 2014 година
  за поправка на Делегиран регламент (ЕС) № 918/2012 по отношение на уведомленията за значителни нетни къси позиции в държавни дългови инструменти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 236/2012 на Европейския парламент и на Съвета от 14 март 2012 година относно късите продажби и някои аспекти на суапите за кредитно неизпълнение (1), и по-специално член 3, параграф 7 от него,
  като има предвид, че:
  (1)
  В член 13 от Делегиран регламент (ЕС) № 918/2012 на Комисията (2) се уточнява, съгласно оправомощаването по член 3, параграф 7, буква в) от Регламент (ЕС) № 236/2012, методът за изчисляването на късите или дългите позиции, които правни субекти в състава на група имат към даден емитент. В член 13 от Делегиран регламент (ЕС) № 918/2012 е определен методът за изчисляване на позициите, както за емитирания акционерен капитал, така и за емитираните държавни дългови инструменти. Понастоящем обаче член 13, параграф 3 от Делегиран регламент (ЕС) № 918/2012 се отнася само до определения в член 5 от Регламент (ЕС) № 236/2012 праг за уведомяване на значителни нетни къси позиции в акции, докато би трябвало да се отнася и до определения в член 7 от Регламент (ЕС) № 236/2012 праг за уведомяване на значителни нетни къси позиции в държавни дългови инструменти.
  (2)
  За да се избегне правна несигурност, Делегиран регламент (ЕС) № 918/2012 следва да бъде съответно поправен,
  ПРИЕ НАСТОЯЩИЯ РЕГЛАМЕНТ:
  Член 1
  В член 13, параграф 3 от Делегиран регламент (ЕС) № 918/2012, първото изречение се заменя със следното:
  „3. Когато нетна къса позиция достигне или премине прага за уведомяване по членове 5 и 7 или прага за оповестяване по член 6 от Регламент (ЕС) № 236/2012, правният субект, влизащ в състава на група, докладва и оповестява в съответствие с членове 5-11 от Регламент (ЕС) № 236/2012 нетната къса позиция по отношение на даден емитент, изчислена съгласно параграф 1, при условие че на равнището на групата нито една нетна къса позиция, изчислена съгласно параграф 2, не достига или не преминава прага за уведомяване или оповестяване.“
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 октомври 2014 година.